Carla Colsmann Mohr

Carla Colsmann Mohr (født 17. april 1887 på Frederiksberg, død 17. juli 1974 i Birkerød) var en dansk maler. Hendes forældre var grosserer Poul Jacob Johannes Colsmann og Nathalie Elisabeth Mathilde Lobedanz. Hun giftede sig 11. juni 1928 med handelsgartner Sofus Mohr (1864-1943).

Uddannelse 
Carla Colsmann Mohr indledte sin uddannelse som forberedelse til Kunstakademiet hos Charlotte Sode og Julie Meldahl, på deres tegneskole. I 1904 blev hun optaget på Kunstskolen for Kvinder, i øvrigt samme dag som malerne Astrid Holm og Bizzie Høyer. De tre elever rykkede sammen med maleren Sophie Pedersen op i Modelskolen i 1906 og fik her selskab af malerne Magdalene Hammerich, Bodil Strubberg og Elisabeth Vest. På Kunstakademiet fortsatte hun til 1912. Her havde hun lærerne Viggo Johansen. Valdemar Irminger og Sigurd Wandel.

Et af hovedværkerne i Carla Colsmann Mohrs produktion er oliemaleriet Interiør fra Akademiets kvindelige Malerskole fra 1912. Man har i mange år antaget, at billedet forestillede Viggo Johansen med sine elever, herunder Colsmann Mohr selv. Da billedet er dateret 1912, må det forestille en situation fra i stedet Irmingers og Wandels klasse. Bedømt ud fra udseende og alder, må det være Sigurd Wandel, som var Irmingers assistent. De indentificerede elever på maleriet menes at være malerne Olivia Holm-Møller, Julie Madsen og Harriet Fischer-Jørgensen

Kunstnerisk virke 
I Carla Colsmann Mohrs tidlige værker ses en påvirkning af læreren Viggo Johansen; men hun udviklede sin egen forenklede stil særlig under sine udlandsrejser. Fra 1922 og fremover arbejdede hun med landskabsmaleri i Odsherred. Herudover skabte hun flere portrætter, der viser hende som en stor menneskeskildrer, herunder et hovedværk: portrættet af maleren Niels Larsen Stevns ved sit arbejdsbord, fra 1939.

Organisatorisk virke og lærergerning 
Blandt de 25 kvindelige kunstnere, der i 1916 havde underskrevet en landsdækkende indkaldelse til stiftende møde af en faglig forening for kvindelige kunstnere og derved var medstiftere, var Carla Colsmann Mohr. Foreningen blev stiftet den 7. februar 1916 og blev navngivet Kvindelige Kunstneres Samfund. Fra 1914-1928 drev Carla Colsmann Mohr sin egen malerskole, og blandt eleverne var maleren Eva Andersen, den dansk-italienske maler Elisa Maria Boglino og maleren Leo Estvad.

Carla Colsmann Mohr indstiftede et legat i sit navn, som gennem årene 1977 til 1995 blev uddelt til kvindelige kunstnere.

Rejser og udlandsophold 

 1908, 1909 Holland
 1911 Frankrig
 1921, 1923 Italien
 1926 Frankrig (Cagnes)
 1962 Færøerne

Hverv 

 1914-1915 Censor ved Kunstnernes Efterårsudstilling
 1926-1927 Censor ved Charlottenborgs Forårsudstilling
 1914-1928 Egen malerskole

Stipendier og udmærkelser 

 1908, 1909 J.J. Levis
 1909 Raben-Levetzau
 1910, 1911, 1915 Akademiets stipendier
 1912, 1913 De Bielkeske Legater
 1917 Neuhausens Præmie
 1927 Emma Bærentzens Legat

Udstillinger 

 1907, 1908, 1910, 1913,1916, 1917 Kunstnernes Efterårsudstilling
 1908-1923 Charlottenborg Forårsudstilling
 1922. 1928, 1938, 1942, 1946, 1960 Charlottenborgs Efterårsudstilling
 1913 Göteborg Konstforening
 1913 Den Internationale Kunstudstilling, München
 1914 Den baltiske udstilling, Malmö
 1920 Kvindelige Kunstneres retrospektive Udstilling, Den Frie Udstillingsbygning
 1930 Kvindelige Kunstneres Samfund
 1973 2 x 140 billedkunstnere, Nikolaj, København
 2009-2010 KØN Gender Museum, Aarhus (Udstillingen En Plads i solen)
 2022 Arken, Ishøj (Udstillingen Kvinder i opbrud)
 2022-2023 Holstebro Kunstmuseum (Udstillingen Olivia Holm-Møller - en kunstnerkreds)

Separatudstillinger 

 1911 Kunstforeningen (sammen med Marie Graae, Olivia Holm-Møller, Bizzie Høyer og Sophie Pedersen)
 1916, 1924 Den Frie Udstillingsbygning (sammen med Olivia Holm-Møller og Sophie Pedersen)
 1954 Jugelsalen, Aarhus
 1964 Kantinen, Berlingske Tidende, København
 1964, 1972 Bachs Kunsthandel, København
 1968 Kælderen, København

Værker i offentlig eje 

 1902-1974 Et antal tegninger, tusch og blyant (Museum Vestsjælland - Odsherreds Kunstmuseum)
 1912 Kunstakademiets Modelklasse for Kvinder, oliemaleri ( KØN - Gender Museum, Aarhus)
 1917 Portræt af professor Christian Christiansen, oliemaleri (Niels Bohr Arkivet)
 1919-1920 Flagene til Sønderjylland syes på Kristiansborg Slot, oliemaleri (Museum Sønderjylland)
 1922-1924 Landskab fra Bjergene, oliemaleri (Museum Vestsjælland - Odsherreds Kunstmuseum)
 1924 Motiv fra Christianshavn, oliemaleri (Københavns Museum)
 1937 Landskab med Mølle, oliemaleri (Museum Vestsjælland - Odsherreds Kunstmuseum)
 1939 Portræt af maleren Niels Larsen Stevns, tegning (Vendsyssel Kunstmuseum)

Billede 
 Link Syning af Dannebrogsflag. Maleri af Carla Colsmannpå Grænseforeningens hjemmeside 
 Omtale af maleriet Carla Colsmann: “Flagene sys”. | Den Store Krig 1914-1918
 billede på arkiv.dk

Referencer

Eksterne henvisninger 
 
 

Malere fra Danmark